bluuebunny/crossref_metadata_2025 huggingface dataset:
Εφαρμογή, αξιολόγηση και μία πρόταση επέκτασης ενός μοντέλου άτυπης μάθησης στη διδασκαλία κυπριακών παραδοσιακών τραγουδιών σε σχολική τάξη πρωτοβάθμιας εκπαίδευσης στην Κύπρο
Authors: Παπαθεράποντος-Κωνσταντίνου Ελένη
Published: September 2021

Ένας από τους θεμέλιους λίθους της πολιτισμικής ταυτότητας ενός λαού είναι η παραδοσιακή μουσική, η οποία διδάσκεται με εμπειρικό τρόπο, εξ ακοής, και ως προφορική παράδοση μεταφέρεται και μεταβιβάζεται από γενιά σε γενιά. Η παρούσα μελέτη, επιχειρεί να επαναφέρει στο μάθημα της μουσικής την προφορικότητα της παραδοσιακής μουσικής μέσα από την εφαρμογή ενός μοντέλου που έχει βασιστεί σε μεθόδους και στρατηγικές της άτυπης μάθησης (informal learning). Βασικός στόχος είναι να επανασυστήσει στους συμμετέχοντες μαθητές ενός δημοτικού σχολείου της Κύπρου την παραδοσιακή μουσική της πατρίδας τους, μέσα από την εμπειρική συνεργατική εμπλοκή τους στη μαθησιακή διαδικασία. Η όλη πορεία της διδασκαλίας που ακολουθήθηκε στηρίχθηκε σε σύγχρονες παιδαγωγικές προσεγγίσεις οι οποίες αποσκοπούν σε μία εκπαίδευση όπου το παιδί είναι στο επίκεντρο της εκπαιδευτικής διαδικασίας και ο δάσκαλος, καθοδηγητής και συμπαραστάτης. Στο πλαίσιο της έρευνας, εφαρμόστηκε το μοντέλο άτυπης μάθησης που προτείνει η μουσικοπαιδαγωγός Lucy Green (2008), όπως διαμορφώθηκε από την ερευνήτρια για τις ανάγκες της συγκεκριμένης υλοποίησης, και αξιολογήθηκε εστιάζοντας στη κατανόηση των διαδικασιών μουσικής μάθησης που ακολούθησαν οι συμμετέχοντες όταν τους δόθηκε η δυνατότητα την ώρα του μαθήματος της μουσικής να το εφαρμόσουν. Κατά τη διάρκεια της εφαρμογής του οι συμμετέχοντες είχαν την ευκαιρία να αλληλοδιδαχθούν εμπειρικά, και να εκτελέσουν με το αυτί κυπριακά παραδοσιακά τραγούδια στις ομάδες φίλων που δημιούργησαν. Το αξιολογητικό μοντέλο των «δύο όψεων» του Stake (1967) ως οργανωτικό πλαίσιο εκτίμησης της αποδοτικότητας της εφαρμογής βοήθησε την ερευνήτρια να περιγράψει, να ερμηνεύσει και να αξιολογήσει τη διαδικασία και τα αποτελέσματα αυτής της εφαρμογής. Τα οφέλη όπως η συνεργασία και η συλλογικότητα, η μεταβίβαση γνώσης και εμπειριών, η παραδοχή και αποδοχή του λάθους, η διαχείριση του άγχους, η αίσθηση της επίτευξης στόχου, η καλλιέργεια θετικής στάσης για τη μουσική και η ανακάλυψη δυνατοτήτων ήταν μερικά από τα σημαντικά στοιχεία τα οποία αποκόμισαν οι μαθητές. Συμπερασματικά, το προτεινόμενο μοντέλο μπορεί να αποτελέσει μία πολλά υποσχόμενη διδακτική παρέμβαση με πολλαπλά οφέλη για τους μαθητές.
Μεθοδολογία και μαθηματικά «εργαλεία» για τον έλεγχο εφικτότητας υλοποίησης μιας τροχιοδρομικής γραμμής
Authors: Χατζηπαρασκευά Μάρθα-Ειρήνη
Published: September 2021

Η ένταξη σιδηροδρομικής αστικής υποδομής θέτει προς επίλυση στους μελετητές, σημαντικά σχεδιαστικά, κατασκευαστικά και λειτουργικά ζητήματα. Τα προβλήματα αυτά οφείλονται μεταξύ άλλων στη μη ύπαρξη διαθέσιμου χώρου, στην παρουσία και άλλων επιφανειακών μέσων μεταφοράς, στο υψηλό επίπεδο εξυπηρέτησης που πρέπει να παρέχεται στους χρήστες και στην εντονότερη ανάγκη για προστασία του περιβάλλοντος. Επιπλέον η κατασκευή ενός νέου αστικού σιδηροδρομικού συστήματος είναι τεχνικά δύσκολη και δαπανηρή. Επομένως κρίνεται αναγκαίο να γνωρίζουν οι αρμόδιοι φορείς, το βαθμό εφικτότητας και το κόστος κατασκευής του νέου μέσου, προτού προχωρήσουν σε δαπανηρές μελέτες και σε ακόμη δαπανηρότερες κατασκευές. Η παρούσα διδακτορική διατριβή, χωρίς να αλλάζει τις κατηγορίες και την αλληλουχία των μελετών που απαιτούνται για την υλοποίηση ενός τροχιοδρομικού συστήματος, εντάσσει στην όλη διαδικασία, τον «έλεγχο τεχνικής και λειτουργικής εφικτότητας». Ο έλεγχος εφικτότητας ελέγχει και διαμορφώνει περαιτέρω τις εναλλακτικές λύσεις όδευσης που έχουν προεπιλεγεί στο επίπεδο της μελέτης στρατηγικού σχεδιασμού, έτσι ώστε να αξιολογηθούν στο στάδιο της μελέτης σκοπιμότητας του έργου, στην τελική τους πλέον μορφή. Παράλληλα παράγει κατασκευαστικά, λειτουργικά και οικονομικά στοιχεία του έργου που είναι απαραίτητα στη συνέχεια για τις προμελέτες και τις οριστικές μελέτες. Περιλαμβάνει έξι επί μέρους ελέγχους: έλεγχο εφικτότητας χάραξης και γεωμετρικής ένταξης, έλεγχο των επιπτώσεων στην κυκλοφορία των υπόλοιπων συστημάτων μεταφοράς, στις μετακινήσεις των πεζών, στη στάθμευση και στις χρήσεις γης, έλεγχο των περιβαλλοντικών επιπτώσεων, έλεγχο της λειτουργικότητας του συστήματος, έλεγχο της κατασκευής και της λειτουργίας του αμαξοστασίου, έλεγχο του κόστους υλοποίησης. Για κάθε έναν από τους παραπάνω επί μέρους ελέγχους εφικτότητας: ολοκληρώθηκε η μεθοδολογική τους προσέγγιση, διαμορφώθηκε το λογικό τους διάγραμμα, καθορίστηκαν τα απαιτούμενα δεδομένα και αναπτύχθηκε ο αλγόριθμος για τη διενέργεια τους. Επιπλέον, στα πλαίσια της παρούσας διατριβής αναπτύχθηκε ένα λογισμικό, το οποίο διενεργεί αυτόματα τους επί μέρους ελέγχους εφικτότητας. Αντλεί τα απαιτούμενα δεδομένα από μία βάση δεδομένων και δίνει τη δυνατότητα στους μελετητές να διενεργούν τον έλεγχο εφικτότητας απλά και γρήγορα. Τα απαιτούμενα δεδομένα, τα οποία συνθέτουν τη βάση των δεδομένων και τα οποία εισάγονται στο λογισμικό, είναι είτε αποτέλεσμα απλών μετρήσεων που διεξάγονται από τους μελετητές στα πλαίσια επιτόπου αυτοψιών είτε αποτέλεσμα υπολογισμών, οι οποίοι εκτελούνται από τους μελετητές. Επίσης, το λογισμικό δίνει τη δυνατότητα στους χρήστες να πραγματοποιούν αλλαγές στα δεδομένα, καθώς και να μελετούν την επιρροή των διαφόρων παραμέτρων του έργου στα αποτελέσματα των ελέγχων εφικτότητας. Τέλος, επιτρέπει τον έλεγχο της εφικτότητας μιας χάραξης γραμμής τραμ σε οποιαδήποτε πόλη, με τρόπο αντικειμενικό, γρήγορο και εύκολο.
Fiscal institutions and fiscal performance
Authors: Μήτση Δήμητρα
Published: September 2021

Η δημοσιονομική απειθαρχία και η μεροληψία των μακροοικονομικών προβλέψεων έχουν αυξήσει το ενδιαφέρον για τη δημιουργία δημοσιονομικών θεσμών (εθνικοί δημοσιονομικοί κανόνες, ανεξάρτητα δημοσιονομικά συμβούλια). Μετά την πρόσφατη οικονομική κρίση, η ΕΕ ενίσχυσε την δημοσιονομική της διακυβέρνηση με ποικίλους τρόπους με αποτέλεσμα την επίτευξη βιώσιμων δημόσιων οικονομικών που προωθούν τη μακροοικονομική σταθερότητα και τη βιώσιμη ανάπτυξη. Η παρούσα διδακτορική διατριβή εξετάζει θεωρητικά και εμπειρικά την αποτελεσματικότητα των δημοσιονομικών συμβουλίων καθώς και την επίδραση της δημιουργικής λογιστικής και της ένταξης στην ΟΝΕ στις δημοσιονομικές επιδόσεις. Η ανάλυση βασίζεται σε πάνελ δεδομένα ενώ το εκτιμώμενο μοντέλο βασίζεται σε μια συνάρτηση αντίδρασης που προτάθηκε από τον Bohn (1998). Τα κύρια συμπεράσματα μας υποδεικνύουν ότι οι δημοσιονομικοί κανόνες επηρεάζουν θετικά τις δημοσιονομικές επιδόσεις. Ωστόσο, οι επιδράσεις των δημοσιονομικών κανόνων αυξάνονται όταν συνδυαστούν με τους κανόνες που αφορούν το χρέος και τα ανεξάρτητα δημοσιονομικά συμβούλια. Επιπλέον, επισημαίνεται ότι οι πολιτισμικές διαφορές αποτελούν σημαντικό παράγοντα για το κατά πόσο μπορούν να επηρεάσουν ή όχι τις δημοσιονομικές επιδόσεις των 28 κρατών μελών της ΕΕ. Τέλος, διαπιστώνεται ότι οι δημοσιονομικοί κανόνες και τα δημοσιονομικά συμβούλια λειτουργούν ως συμπληρωματικοί θεσμοί μεταξύ τους και όχι ως υποκατάστατοι.
Ανάπτυξη της τεχνικής της μικρο-φθορισιμετρίας ακτίνων Χ και αναλυτικών εφαρμογών της στην πολιτισμική κληρονομιά
Authors: Κανταρέλου Βασιλική
Published: September 2021

Σκοπός της παρούσας διατριβής είναι η ανάπτυξη της τεχνικής της μικρο-φθορισιμετρίας ακτίνων Χ (μ-XRF) μέσω νέων προτεινόμενων αναλυτικών μεθοδολογιών και εφαρμογών σε αντικείμενα πολιτιστικής κληρονομιάς. Η τεχνική μ-XRF έχει ευρεία εφαρμογή σε αυτόν τον τομέα καθώς είναι μια μη καταστρεπτική αναλυτική μέθοδος που παρέχει γρήγορες πολύ-στοιχειακές αναλύσεις και υπό προϋποθέσεις ποσοτικά αποτελέσματα. Το φασματόμετρο μ-XRF που αναπτύχθηκε στην παρούσα διατριβή είναι φορητό προσφέροντας τη δυνατότητα επιτόπιων αναλύσεων, κάτι που γενικά απαιτείται για τις περιπτώσεις αντικειμένων που είναι αδύνατο να μετακινηθούν λόγω του μεγέθους ή της ιδιαίτερης αξίας που έχουν.Στην παρούσα διατριβή παρουσιάζεται μια συστηματική μελέτη των αναλυτικών χαρακτηριστικών του φασματόμετρου μικρο-φθορισιμετρίας ακτίνων Χ, προτείνονται βελτιστοποιημένες πειραματικές συνθήκες μέτρησης και αναλυτικές μεθοδολογίες που διευρύνουν το αναλυτικό εύρος, την ευαισθησία αλλά και την ακρίβεια της τεχνικής. Για την ποσοτικοποίηση των δεδομένων της τεχνικής μ-XRF αναπτύχθηκε και αξιολογήθηκε κατάλληλη μεθοδολογία που βασίζεται στη λεγόμενη προσέγγιση των θεμελιωδών παραμέτρων και στον αναλυτικό προσδιορισμό της διαπερατότητας του φακού εστίασης των ακτίνων Χ. Επιπλέον, για την αντιμετώπιση του προβλήματος της ετερογένειας των συστατικών μεταλλικών κραμάτων στη μικροκλίμακα προτείνονται πρωτότυπες μεθοδολογίες που προσφέρουν κριτήρια για αξιόπιστα ποσοτικά αποτελέσματα.Η παρούσα διατριβή παρουσιάζει ένα ευρύ φάσμα αναλυτικών εφαρμογών της τεχνικής μικρο-φθορισιμετρίας ακτίνων Χ σε διάφορες συλλογές μεταλλικών αντικειμένων από μουσεία της Ελλάδας, Μάλτας, Συρίας και Ιορδανίας. Τα συγκεκριμένα αντικείμενα αναλύθηκαν για πρώτη φορά με μια μη καταστρεπτική αναλυτική τεχνική με σκοπό τον προσδιορισμό και ταυτοποίηση προϊόντων διάβρωσης, τη μελέτη εμπλουτισμού των μεταλλικών επιφανειών και τη μελέτη επιχρυσώσεων σε αρχαιολογικά και ιστορικά μεταλλικά κράματα. Η συμπληρωματικότητα της τεχνικής μ-XRF σε σχέση με τη στοιχειακή ανάλυση που προσφέρει η τεχνική LIBS (Laser Induced Breakdown Spectroscopy) διερευνήθηκε σε επιτόπιες αναλύσεις μεταλλικών προϊόντων διάβρωσης, ενώ η αναλυτική ευαισθησία και ακρίβεια του φασματόμετρου μ-XRF αξιολογήθηκε συγκριτικά σχετικά με άλλα φασματόμετρα φθορισιμετρίας ακτίνων Χ αλλά και με μη καταστρεπτικές ιοντικές τεχνικές.Τα αποτελέσματα της παρούσας διατριβής αναδεικνύουν την σημαντική συνεισφορά που μπορεί να έχουν οι αναλυτικές εφαρμογές της τεχνικής της μικρο-φθορισιμετρίας ακτίνων Χ στον τομέα της Πολιτιστικής Κληρονομιάς και προσφέρουν ένα μεθοδολογικό πλαίσιο για τη βέλτιστη και αξιόπιστη περαιτέρω ανάπτυξη των εφαρμογών της.
Η επίδραση του ενεργειακού ισοζυγίου στο μεταβολισμό των λιπιδίων
Authors: Μαράκη Μαρία
Published: September 2021

Στην παρούσα διατριβή διερευνήθηκε η επίδραση του ενεργειακού ισοζυγίου στη μεταγευματική υπερτριακυλογλυκερολαιμία, έναν σημαντικό παράγοντα κινδύνου στεφανιαίας νόσου. Πιο συγκεκριμένα εξετάστηκε: 1) η επίδραση συνδυασμού μιας ημέρας ήπιας υποθερμιδικής δίαιτας με μια συνεδρία ήπιας άσκησης στα επίπεδα ολικών τριακυλογλυκερολών (TAG) και TAG στις λιποπρωτεΐνες που είναι πλούσιες σε τριακυλογλυκερόλες (TRL) στο μεταπορροφητικό και μεταγευματικό στάδιο, 2) ο ρόλος του βραχυχρόνιου ενεργειακού ελλείμματος από δίαιτα ή άσκηση ή συνδυασμό αυτών στα επίπεδα TAG και TRL-TAG στο μεταπορροφητικό και μεταγευματικό στάδιο 3) η επίδραση μακροχρόνιου ενεργειακού ελλείμματος που προκλήθηκε από υποθερμιδική δίαιτα χαμηλή σε υδατάνθρακες και κορεσμένα λίπη στα επίπεδα TAG στο μεταπορροφητικό και μεταγευματικό στάδιο, ανεξάρτητα από τις επιδράσεις του οξέος ενεργειακού ελλείμματος και 4) αν η μέτρια (10%) απώλεια σωματικού βάρους ομαλοποιεί το μεταβολισμό των TAG σε παχύσαρκους άνδρες συγκρινόμενοι με νορμοβαρείς υγιείς άνδρες. Από άποψη κλινικής εφαρμογής οι σημαντικότερες ίσως πληροφορίες που απορρέουν από την παρούσα διατριβή είναι ότι για την πρόληψη και θεραπεία της υπερτριακυλογλυκερολαιμίας η άσκηση και η μείωση της ενεργειακής πρόσληψης (δίαιτα) μπορούν να χρησιμοποιούνται ξεχωριστά ή να συνδυάζονται, ανάλογα με τις δυνατότητες και προτιμήσεις του ατόμου, ενώ ακόμα και μια μέτρια απώλεια βάρους μέσω περιορισμού της πρόσληψης υδατανθράκων και κορεσμένων λιπών δύναται να ομαλοποιήσει τη μεταγευματική υπερτριακυλογλυκερολαιμία ακόμα και αν οι ασθενείς παραμένουν κλινικά παχύσαρκοι. Σε ερευνητικό δε επίπεδο, σημαντικότερη ίσως πληροφορία που απορρέει από την παρούσα διατριβή είναι η αναγκαιότητα του ελέγχου του ενεργειακού ισοζυγίου (δίαιτας και άσκησης) πριν τον προσδιορισμό του μεταβολισμού των TAG.
Ελληνική σκηνή και θέατρο της ιστορίας 1936-1944
Authors: Καγγελάρη Δήμητρα
Published: September 2021

Το θέμα της διατριβής εστιάζεται στη διερεύνηση της σκηνικής πράξης σε μία κρίσιμη περίοδο της νεοελληνικής κοινωνίας : Δικτατορία της 4ης Αυγούστου, Ελληνοϊταλικός Πόλεμος, Κατοχή, Απελευθέρωση, Δεκεμβριανά. Η εργασία είναι δίτομη και χωρίζεται σε τρία μέρη. Στο 1ο μέρος εξετάζονται οι επιπτώσεις της ιστορίας στο θεσμικό πλαίσιο και στη λειτουργία των θιάσων, στη σχέση θεάτρου και εξουσίας. Ως μέθοδος επιλέχθηκε η κοινωνικοϊστική προσέγγιση. Στο 2ο μέρος, μέσα από αισθητικά κριτήρια τα ερωτήματα στρέφονται στο δυναμικό γίγνεσθαι της σημαντικής πράξης. Το τρίτο μέρος περιλαμβάνει την καταγραφή της καθημερινής κίνησης των αθηναϊκών θιάσων σε μορφή ημερολογιακών πινάκων, από την 4η Αυγούστου 1936 έως τον Μάϊο του κατοχικού 1941.
Η φιλοσοφική και μουσικολογική σκέψη του Γιάννη Χρήστου (1926-1970), όπως προκύπτει από τα χειρόγραφά του
Authors: Ζουλιάτης Κωνσταντίνος
Published: September 2021

Η διατριβή πραγματεύεται την φιλοσοφική και μουσική σκέψη του Έλληνα πρωτοπόρου συνθέτη Γιάννη Χρήστου (1926-1970), όπως αυτή προκύπτει από τα χειρόγραφα κείμενά του, τα οποία στην πλειονότητά τους παρέμεναν μέχρι τώρα αδημοσίευτα. Η εργασία συνιστά την πρώτη ολοκληρωμένη απόπειρα συγκέντρωσης των κειμένων, τα οποία προέρχονται κυρίως από το προσωπικό αρχείο του συνθέτη, σε μορφές σχεδιασμάτων, σημειώσεων, υπομνημάτων και προγραμματικών κειμένων για τα μουσικά έργα, επιστολογραφίας, συνεντεύξεων και ποικίλων μορφών τεκμηρίων (μαρτυρίες, ηχητικά ντοκουμέντα κ.ά.). Σε αυτά αναδεικνύεται η φιλοσοφική πλευρά της δημιουργικής σκέψης του Χρήστου, η οποία βρίσκεται σε άρρηκτη σχέση με τις συνθήκες σύλληψης και παραγωγής του μουσικού έργου και των ιδιόχειρων ηχητικών καινοτομιών. Στο κείμενο γίνεται επίσης μία εκτενής παρουσίαση του μουσικού, φιλοσοφικού και ευρύτερα πνευματικού και καλλιτεχνικού περιβάλλοντος από το οποίο προέρχεται και μέσα στο οποίο λειτούργησε ο συνθέτης. Ως αποτέλεσμα πρωτογενούς έρευνας σε αρχεία και πηγές, περιλαμβάνεται ένας ολοκληρωμένος κατάλογος έργων και ένα πλήρες βιογραφικό σημείωμα του σπουδαίου δημιουργού, όπου υποβάλλονται σε έλεγχο διάφορες μέχρι τώρα αστήρικτες ή αυθαίρετες πληροφορίες που αφορούν κυρίως την περίοδο των σπουδών του, την εργογραφία του και τα «χαμένα έργα» του.
Επιλογή μορφής υπερχειλιστή φράγματος με εφαρμογή πολυκριτηριακής ανάλυσης σε ασαφές περιβάλλον
Authors: Μπαλιώτη Βασιλική
Published: September 2021

Σκοπός της διατριβής ήταν ο βέλτιστος σχεδιασμός υπερχειλιστή ασφαλείας ενός φράγματος με τη χρήση συνδυασμού Πολυκριτηριακών Μεθόδων Απόφασης (MCDM) και της Ασαφούς Λογικής (fuzzy logic) και τελικώς η ανάπτυξη μίας ολοκληρωμένης μεθοδολογίας αντιμετώπισης του προβλήματος. Σύμφωνα με τη συνήθη πρακτική, η επιλογή ενός υπερχειλιστή είναι αποτέλεσμα τεχνικοοικονομικής ανάλυσης. Στην πραγματικότητα, το πρόβλημα αυτό είναι πολυπλοκότερο και αποτελεί ένα πρόβλημα πολυκριτηριακής ανάλυσης, αφού για την επιλογή του υπερχειλιστή ασφαλείας πρέπει να ληφθούν περισσότερα κριτήρια πέραν του κόστους, όπως η αισθητική, οι υδραυλικές και τοπογραφικές συνθήκες, ο τύπος του φράγματος, οι κατάντη συνθήκες, ο σκοπός του φράγματος, οι συνθήκες λειτουργίας του κ.λπ. Το γεγονός ότι πολλά από τα κριτήρια από τα οποία εξαρτάται η επιλογή του υπερχειλιστή ασφαλείας είναι ποιοτικής φύσεως και δεν εκφράζονται με ποσοτικές εκφράσεις, αλλά με λεκτικές μεταβλητές, σε συνδυασμό με την έλλειψη καλής πληροφόρησης και δεδομένων, εισάγονται αβεβαιότητες και ασάφειες στο πρόβλημα οι οποίες αντιμετωπίστηκαν με τη χρήση της ασαφούς λογικής. Για την βαθμολόγηση τόσο των εναλλακτικών προτάσεων ως προς τα κριτήρια όσο και για την εύρεση των βαρών των κριτηρίων, εφαρμόστηκε η μέθοδος Analytic Hierarchy Process (AHP) (Saaty, 1980), ώστε να αντικειμενικοποιηθούν όσο το δυνατόν η βαθμολόγηση των εναλλακτικών προτάσεων και τα σταθμιστικά βάρη. Επιπλέον της μεθόδου ΑΗΡ, εξετάστηκε η εύρεση των σταθμιστικών βαρών και με βάση τη μέθοδο της εντροπίας του Shannon (Shannon, 1948a, 1948b). Ειδικότερα στην έρευνα αυτή, εξετάστηκε ο τύπος υπερχειλιστή του υφιστάμενου φράγματος Πηγής (Κοτζά –Ντερέ) του Δήμου Παιονίας της Περιφερειακής Ενότητας Κιλκίς. Οι εναλλακτικοί τύποι υπερχειλιστή που επιλέχθηκαν είναι: α. Υπερχειλιστής τύπου ogee, β. Φρεατοειδής υπερχειλιστής, γ. Πλευρικός υπερχειλιστής, δ. Σιφωνοειδής υπερχειλιστής, ε. Υπερχειλιστής τύπου ogee με θυρόφραγμα. Η πολυκριτηριακή μέθοδος που επιλέχθηκε είναι η TOPSIS (Technique for Order Preference by Similarity to Ideal Solution) σε ασαφές περιβάλλον.
Τρισδιάστατη μεταφορά και συμμεταφορά ρύπων σε πορώδη μέσα
Authors: Κατζουράκης Βασίλειος
Published: September 2021

Στην παρούσα διατριβή μελετήθηκε η μεταφορά ρύπων σε υπόγειους υδροφορείς. Κατά την διάρκεια αυτής διεργασίες όπως η μεταγωγή, η διασπορά, η αποδόμηση και η προσκόλληση πήραν μέρος. Στην συνέχεια έγινε επέκταση του μαθηματικού μοντέλου ώστε να λάβει υπόψη του την μεταφορά ταυτοχρόνως αλληλοεπιδρόντων ρύπων, προσομοιώνοντας έτσι το φαινόμενο της συμμεταφοράς. Επιπλέον διερευνήθηκαν οι επιπτώσεις μιας πιθανής γεωχημικής ετερογένειας του πορώδους στο φαινόμενο της μεταφοράς. Ενώ το τελευταίο κεφάλαιο ασχολήθηκε με την συσσωμάτωση και με την μεταφορά νανοσωματιδίων. Τα αποτελέσματα της ερευνητικής προσπάθειας αυτής δείχνουν την ανάγκη χρήσης κατάλληλων μοντέλων για την σωστή περιγραφή της μεταφοράς υπό διαφορετικές συνθήκες. Δεν πρέπει να αγνοείται η ταυτόχρονη μεταφορά αλληλοεπιδρόντων ουσιών ούτε πρέπει να θεωρείται ως αμελητέα η επίδραση της βαρύτητας όταν υπάρχουν σωματίδια με σημαντική μάζα και πυκνότητα. Είναι δε απαραίτητη η μελέτη του πορώδους στο οποίο εκτελείται η μεταφορά γιατί η ύπαρξη ετερογένειας μπορεί να επηρεάσει σημαντικά το όλο φαινόμενο. Τέλος σωματίδια τα οποία εκτελούν μεταφορά αλλά υπόκεινται ταυτόχρονα σε συσσωμάτωση χρειάζονται εξειδικευμένη αντιμετώπιση καθώς υπάρχει σημαντική αλλοίωση του μέσου μεγέθους των, αλλά και των λοιπών χαρακτηριστικών μεταφοράς
Μηχανική συμπεριφορά διεπιφανειών ινοπλεγμάτων σε ανόργανες μήτρες (ΙΑΜ) – τοιχοποιίας
Authors: Ασκούνη Παρασκευή
Published: September 2021

Η παρούσα Διδακτορική Διατριβή αποτελεί την πρώτη συστηματική μελέτη της μηχανικής συμπεριφοράς υαλοπλεγμάτων (ανθεκτικών έναντι αλκαλικού περιβάλλοντος) εξωτερικά επικολλούμενων επί υποστρώματος τοιχοποιίας, μέσω τσιμεντοειδούς κονιάματος, υπό εντός επιπέδου διατμητική καταπόνηση. Αφετηρία της μελέτης αυτής αποτελεί ο πειραματικός προσδιορισμός του ενεργού μήκους αγκύρωσης του συστήματος ΙΑΜ, που πραγματοποιείται με δύο μεθόδους από το πεδίο εφαρμογής των Ινοπλισμένων Πολυμερών, καθώς και με μία νέα προτεινόμενη μέθοδο. Στη συνέχεια εξετάζεται η επιρροή του πλήθους των στρώσεων ΙΑΜ σε διάφορα μήκη αγκύρωσης, ελλείψει σχετικών δεδομένων από τη βιβλιογραφία, που να αφορούν σε υαλοπλέγματα ή/και υπόστρωμα τοιχοποιίας. Μέσω των πειραματικών ευρημάτων της ΔΔ, επιβεβαιώνεται (για πρώτη φορά και σε αντίθεση με ευρήματα άλλων ερευνητών) η βελτίωση των συνθηκών αγκύρωσης του ινοπλέγματος, λόγω της αύξησης του πλάτους αγκύρωσης ή διεύρυνσης των βροχίδων του ινοπλέγματος, η οποία αποδίδεται στον ρόλο των εγκάρσιων κλώνων του ινοπλέγματος. Προηγούμενες σχετικές ενδείξεις από τη βιβλιογραφία για τη συνεισφορά των εγκάρσιων κλώνων δίνονται μόνο μέσω δοκιμών εξόλκευσης ινοπλεγμάτων από πρίσματα κονιάματος. Στην παρούσα ΔΔ, αναδεικνύεται (για πρώτη φορά) ο ρόλος των αρμών της τοιχοποιίας στη συνάφεια ΙΑΜ-τοιχοποιίας, ανατρέποντας την έως τώρα επικρατούσα αντίληψη περί μη επιρροής του υποστρώματος στο φαινόμενο, στην περίπτωση που η αστοχία του συστήματος οφείλεται σε ολίσθηση του ινοπλέγματος από το κονίαμα. Το πειραματικό πρόγραμμα ολοκληρώνεται με την πρώιμη διερεύνηση του εμποτισμού των ινών υάλου με πολυμερικό γαλάκτωμα επιβεβαιώνοντας τη βελτίωση των συνθηκών αγκύρωσης του εμποτισμένου ινοπλέγματος, σε σύγκριση με το μη εμποτισμένο, δεδομένου ότι αντίστοιχες μελέτες αφορούν μόνο σε ινοπλέγματα άνθρακα ή βασάλτη. Η περαιτέρω αξιοποίηση των πειραματικών αποτελεσμάτων οδηγεί στην εφαρμογή δύο αναλυτικών προσομοιωμάτων συνάφειας, με στόχο τον προσδιορισμό του καταστατικού νόμου της διεπιφάνειας κλώνου-μήτρας και κατ’ επέκταση το θεωρητικό υπολογισμό της τάσης αποκόλλησης του ινοπλέγματος από το κονίαμα και του ενεργού μήκους αγκύρωσής του στο υπόστρωμα. Σημειώνεται, πως προηγούμενα προσομοιώματα έχουν προκύψει μόνο από πειραματικές μελέτες συνάφειας ΙΑΜ PBO με τοιχοποιία ή σκυρόδεμα και μελέτες ΙΑΜ άνθρακα με τοιχοποιία. Τα αποτελέσματα του παρουσιαζόμενου στην παρούσα ΔΔ προσομοιώματος βρίσκονται σε καλή συμφωνία με τα αντίστοιχα πειραματικά, επιβεβαιώνοντας την επιρροή της κάθε μίας από τις εξεταζόμενες παραμέτρους στο μηχανισμό συνάφειας των διεπιφανειών ΙΑΜ-τοιχοποιίας.
Optimization of vehicle dynamic behavior
Authors: Παπαϊωάννου Γεώργιος
Published: September 2021

Η παρούσα διατριβή πραγματεύεται την βελτιστοποίηση των αναρτήσεων ενός οχήματος και των καθισμάτων του. Μια ανάρτηση οχήματος δε μπορεί να εξαλείψει την αντικρουόμενη σχέση μεταξύ της άνεσης των επιβατών και την ευστάθειας τους οχήματος, αλλά είναι ικανή να τα συνδυάσει σε βέλτιστο βαθμό. Λαμβάνοντας υπόψη τη σημασία μιας ανάρτησης, η βελτιστοποίηση της διερευνάται εκτενώς σ' αυτή τη διατριβή. Καταρχάς, τα πιο γνωστά μαθηματικά μοντέλα για την μελέτη της δυναμικής συμπεριφοράς ενός οχήματος συγκρίνονται και γίνεται αναζήτηση του καταλληλότερου ως προς την ακρίβεια των προσομοιώσεων. Στη συνέχεια, γίνεται αξιολόγηση της διαδικασίας βελτιστοποίησης συστημάτων ανάρτησης σε μονοκριτηριακά και πολυκριτηριακά προβλήματα ως προς την αποδοτικότητα τόσο διάφορων αντικειμενικών συναρτήσεων όσο και αλγορίθμων βελτιστοποίησης. Έπειτα, παρουσιάζεται μια νέα μέθοδος για το χειρισμό των αντικειμενικών συναρτήσεων σε μια πολύ-κριτηριακή βελτιστοποίηση με στόχο τη μείωση του αριθμού αυτών και την εξοικονόμηση υπολογιστικού χρόνου. Η έρευνα για ένα σύστημα ανάρτησης υψηλής ποιότητας στα πλαίσια αυτή της διατριβής περιλαμβάνει επίσης την μελέτη ημι-ενεργητικών αναρτήσεων. Αποτέλεσμα αυτή της έρευνας ήταν η ανάπτυξη ενός νέου αλγόριθμου ελέγχου (CDF) που στηρίζεται σε κατανομές πιθανοτήτων και εφαρμόζεται σε skyhook αλγόριθμους. Επιπρόσθετα, η μέθοδος για το χειρισμό αντικειμενικών συναρτήσεων σε προβλήματα πολυ-κριτηριακής βελτιστοποίησης εφαρμόσθηκε σε διάφορους αλγόριθμους ημι-ενεργητικών αναρτήσεων, που έχουν υιοθετήσει τον CDF αλγόριθμο, με στόχο να βρεθεί ο βέλτιστος σχεδιασμός τους και να ληφθούν υπόψη επιπλέον σημαντικά κριτήρια χωρίς να αυξηθεί το υπολογιστικό κόστος. Παρόλα αυτά, ο βέλτιστος σχεδιασμός της ανάρτησης ενός οχήματος δεν είναι η μόνη προϋπόθεση για να διασφαλιστεί η άνεση των επιβατών. Οι αναρτήσεις σε καθίσματα θεωρούνται σημαντικές και απαραίτητες, για την περαιτέρω προστασία των επιβατών από τις επιπτώσεις της έκθεσης τους σε ταλαντώσεις υψηλού μεγέθους. Λαμβάνοντας υπόψη τα παραπάνω, σ΄ αυτή τη διατριβή μελετήθηκε εκτενώς η μοντελοποίηση και η βελτιστοποίηση αναρτήσεων καθισμάτων. Πιο συγκεκριμένα, ένας ταλαντωτής με ενσωματωμένα στοιχεία αρνητικής στιβαρότητας (KDamper), που είναι καινοτόμος ως προς την διάταξη των στοιχείων του και έχει αποδειχθεί αποδοτικός και σ' άλλες εφαρμογές, εφαρμόζεται στο κάθισμα ενός επιβατικού οχήματος και συγκρίνεται με τους πιο διαδεδομένους ταλαντωτές της βιβλιογρραφίας με εκτενή δυναμική ανάλυση για διαφορετικά προφίλ δρόμου και διαφορετικούς επιβάτες. Συνοψίζοντας, παρουσιάζονται συμπεράσματα και προτάσεις για συνέχιση των αντικειμένων που μελετήθηκαν σ’ αυτή τη διατριβή.
Ανάπτυξη μεθόδων προσδιορισμού φαρμάκων με ιοντική χρωματογραφία
Authors: Τσουμάκας Θεοφάνης
Published: September 2021

Στην παρούσα διδακτορική διατριβή αναπτύχθηκαν και επικυρώθηκαν μέθοδοι ιοντικής χρωματογραφίας για τον προσδιορισμό ιοντικών οργανικών ενώσεων φαρμακευτικού ενδιαφέροντος. Χρησιμοποιήθηκε το σύστημα ιοντικής χρωματογραφίας DX-100 της εταιρείας Dionex με αγωγιγομετρικό ανιχνευτή. Για τον προσδιορισμό κατιόντων χρησιμοποιήθηκε η κατιοανταλλακτική στήλη Dionex Ion-Pac Cs12a RFIC (250 x 5 mm) με σύστημα αυτοαναγεννόμενης καταστολής με μικρoμεμβράνες Dionex CERS 500 (4 mm) ενώ, για τον προσδιορισμό ανιόντων χρησιμοποιήθηκαν οι ανιοανταλλακτικές στήλες Ion-Pac AS14 (250 x 4 mm) και Ion-Pac AS11-HC (250 x 4,6 mm) με σύστημα αυτοαναγεννόμενης καταστολής με μικρομεμβράνες ASRS-I (4 mm) της εταιρείας Dionex. Συγκεκριμένα αναπτύχθηκαν και επικυρώθηκαν μέθοδοι για: α) τον προσδιορισμό περιεκτικότητας Na στη ρητίνη νατριούχο σουλφονικό πολυστυρένιο (SPS) που αποτελεί θεραπευτική επιλογή στην αντιμετώπιση της υπερκαλιαιμίας, β) τον προσδιορισμό της ικανότητας ανταλλαγής ιόντων Na της ρητίνης SPS από ιόντα K, γ) τον προσδιορισμό του διφωσφονικού άλατος νατριούχου ρισεδρονάτης, που αποτελεί θεραπευτική επιλογή για την αντιμετώπιση της οστεοπόρωσης, του πολλαπλού μυελώματος και της ινώδους δυσπλασίας και δ) τον προσδιορισμό του μέσνα που χρησιμοποιείται ως ουροπροστατευτικό και μειώνει την τοξική δράση του κυκλοφωσφαμιδίου και του ιφωσφαμιδίου στην ουροδόχο κύστη. Οι μέθοδοι που αναπτύχθηκαν παραπάνω είναι κατάλληλες για τον σκοπό που χρησιμοποιούνται και έχουν το πλεονέκτημα ότι δεν απαιτούν στάδια προετοιμασίας του δείγματος.
Μεταβολές στον προστάτη από τη δράση του Serenoa Repens
Authors: Σαμαρίνας Μιχαήλ
Published: September 2021

Σκοπός: Σκοπός της μελέτης είναι να εκτιμηθεί η επίδραση του εξανικιού παραγώγου του Serenoa Repens (HESr) στην προστατική φλεγμονή σε ασθενείς με διαγνωσμένη φλεγμονή στον προστάτη.Υλικό και Μέθοδος: Οι ασθενείς με χρόνια προστατική φλεγμονή διαγνωσμένη με διορθική βιοψία προστάτη τυχαιοποιήθηκαν είτε λαμβάνοντας HESr (320 mg/day), είτε καμία θεραπεία. Μια δεύτερη βιοψία πραγματοποιήθηκε έξι μήνες αργότερα, σύμφωνα με την καθιερωμένη κλινική πρακτική. Η φλεγμονή εκτιμήθηκε με βάση το Irani’s score και ανοσοϊστοχημικές χρώσεις, χρησιμοποιώντας τα CD3, CD4 και CD8 (για τα Τ-λεμφοκύτταρα), CD20 (για τα Β-λεμφοκύτταρα) και CD163 (για τα μακροφάγα) αντισώματα.Αποτελέσματα: Συνολικά 97 ασθενείς επιλέχθηκαν για ανάλυση. Στην ομάδα του HESr ο μέσος βαθμός φλεγμονής και επιθετικότητας μειώθηκε σημαντικά από 1,55 και 1,55 στο baseline σε 0,79 (p= 0,001) και 0,87 (p=0,001), στη δεύτερη βιοψία αντίστοιχα. Στην ομάδα ελέγχου ο μέσος βαθμός της φλεγμονής ήταν 1,44 στην πρώτη βιοψία και 1,23 στη δεύτερη. Ο μέσος βαθμός επιθετικότητας ήταν 1,09 και 0,89 αντίστοιχα. Δεν αναδείχτηκε καμία στατιστικά σημαντική διαφορά (p = 0.09 και p = 0.74). Η μέση μείωση σε όλα τα scores της φλεγμονής ήταν στατιστικά υψηλότερη στους ασθενείς με HESr, συγκρινόμενη με την ομάδα ελέγχου. Η ανοσοϊστοχημική χρώση έδειξε σημαντικές αλλαγές στην έκφραση των υπό ανάλυση αντισωμάτων για τους ασθενείς με HESr, συγκριτικά με την πρώτη βιοψία. Στην ομάδα ελέγχου δε βρέθηκε καμία σημαντική διαφορά κατά τη δεύτερη βιοψία. Η μεταβολή στην έκφραση κάθε αντισώματος στην ομάδα του HESr ήταν στατιστικά σημαντική σε σχέση με την ομάδα ελέγχου.Συμπεράσματα: Το HESr φαίνεται ότι μειώνει την προστατική φλεγμονή στο επίπεδο των ιστολογικών και ανοσοϊστοχημικών παραμέτρων, σ’ αυτή τη συγκεκριμένη ομάδα πληθυσμού.
Περσεφόνη Α. Παπαδοπούλου (1889 -1948)
Authors: Παρασκευά-Χατζηκώστα Παναγιώτα
Published: September 2021

Η Περσεφόνη Παπαδοπούλου είναι ίσως η κορυφαία πνευματική γυναικεία φυσιογνωμία της Κύπρου του πρώτου ημίσεος του 20ού αιώνα, ωστόσο λίγα είχαν γραφτεί γι’ αυτήν. Η διατριβή αυτή επιχειρεί να εντάξει και να παρακολουθήσει το δρων πρόσωπο μέσα στο πλαίσιο της εποχής του και αποσκοπούσε στη σύνταξη μιας ολοκληρωμένης προσωπογραφίας για την Παπαδοπούλου. Η ανάδειξη της εξαιρετικά ενδιαφέρουσας πνευματικής φυσιογνωμίας της και η προσπάθεια εμπεριστατωμένης αποτίμησης του πρωτοποριακού λογοτεχνικού -έμμετρη ποίηση, ποίηση σε πεζό, κριτική της λογοτεχνίας, λογοτεχνική μετάφραση- και του ευρύτερου συγγραφικού και κοινωνικού της έργου, έρχεται να καλύψει ένα κενό στην κυπρολογική έρευνα και γενικότερα φιλοδοξεί να αποτελέσει ουσιαστική συμβολή στα ζητούμενα της Νεοελληνικής Φιλολογίας.
Αλγοριθμική ανάλυση πολλαπλών κλιμάκων σε δυναμικά συστήματα
Authors: Μαρής Δημήτριος
Published: September 2021

Στην παρούσα διατριβή μελετώνται τρία συστήματα πολλαπλών χρονοκλιμάκων, με την μέθοδο Computational Singular Perturbation (CSP). Η μέθοδος CSP αποτελεί μία υπολογιστική επαναληπτική διαδικασία η οποία βασίζεται στην θεωρία της Geometrical Singular Perturbation. Δεδομένου ενός δύσκαμπτου συστήματος (Stiff system), η CSP, μπορεί α) να αναγνωρίσει τις μεταβλητές που συνδέονται με τις “γρήγορες” χρονοκλίμακες, β) να προσεγγίσει τις αργές αναλλοίωτες επιφάνειες Slow Invariant Manifolds που δημιουργούνται στον χώρο φάσης όταν οι “γρήγορες” χρονοκλίμακες εξαντλούνται και γ) να υπολογίσει το απλοποιημένο σύστημα του οποίου η δυναμική περιλαμβάνει τις “αργές” χρονοκλίμακες και ορίζει την κίνηση πάνω στις αργές πολλαπλότητες. Συγκεκριμένα, τα μοντέλα που θα μελετηθούν είναι α) ο χαοτικός ελκυστής Rossler, β) το βιολογικό μονοπάτι Wnt, που αφορά την μεταφορά μια βιολογικής πληροφορίας στην μορφή σήματος από την μεμβράνη ενός κυττάρου στον πυρήνα και γ) το βιολογικό μονοπάτι της Αερόβιας γλυκόλυσης που περιγράφει τον τρόπο που παράγεται λακτόζη σε αερόβιες συνθήκες στο μονοπάτι της γλυκόλυσης, με σκοπό να εκφραστεί το φαινόμενο Warburg. Στο μοντέλο Rossler η δυναμική του απλοποιημένου μοντέλου θα συγκριθεί με την δυναμική του πλήρους μοντέλου με σκοπό να αναδειχθούν δυναμικές συμπεριφορές του πλήρους μοντέλου αλλά και να βρεθεί ένα εργαλείο αναγνώρισης για το πότε μία τροχιά ετοιμάζεται να μεταβεί από μία ευσταθή σε μία ασταθή πολλαπλότητα. Στο βιολογικό μοντέλο Wnt και στο μοντέλο Αερόβιας γλυκόλυσης θα αναγνωριστεί ο αριθμός των αργών αναλλοίωτων πολλαπλοτήτων που δημιουργούνται στον χώρο φάσης και οι ισορροπίες που δημιουργούνται μεταξύ των αντιδράσεων του μοντέλου με την χρήση των CSP διανυσμάτων. Θα μελετηθεί ο τρόπος με τον οποίο οι ισορροπίες αυτές τροποποιούνται στην τομή δύο η περισσότερων αργών πολλαπλοτήτων και πως μεταβάλλονται όταν υπολογιστούν με την χρήση των ιδιοδιανυσμάτων. Θα αναδειχθεί η βιολογική σημασία των ισορροπιών αυτών και πως η σωστή τους αναγνώριση μπορεί να παίξει ρόλο στον τρόπο μετάδοσης ενός βιολογικού σήματος αλλά και στον έλεγχο ενός φαινομένου μέσα σε ένα πολύπλοκο βιολογικό μονοπάτι. Σκοπός της μελέτης είναι να ερευνήσει τη σχέση μεταξύ των αργών και γρήγορων δυναμικών των συνιστωσών ενός μοντέλου αλλά και την σχέση μεταξύ των επιμέρους γρήγορων συνιστωσών, όπως αυτές αναγνωρίζονται από τα CSP ανύσματα βάσης και τα ιδιοδιανύσματα.
Η εικόνα της Σπάρτης και της Λακωνίας από τη ρωμαϊκή κατάκτηση έως την ύστερη αρχαιότητα μέσω των κιονοκράνων
Authors: Δουλφής Γεώργιος
Published: September 2021

Αντικείμενο αυτής της διατριβής είναι η ανίχνευση της εικόνας τής Σπάρτης και της Λακωνίας από τη ρωμαϊκή κατάκτηση έως την ύστερη αρχαιότητα μέσω των κιονοκράνων τα οποία έχουν βρεθεί ή περισυλλεγεί εντός των ορίων της αρχαίας Λακωνικῆς. Στο εισαγωγικό κεφάλαιο παρουσιάζεται η μεθοδολογία τής έρευνας και διαγράφεται το ιστορικό πλαίσιο της εξεταζόμενης εποχής στη Λακωνία. Στο πρώτο κύριο κεφάλαιο, διερευνάται το τοπογραφικό πλαίσιο των εξεταζόμενων κιονοκράνων. Παρουσιάζονται η Σπάρτη, το Γύθειον και 16 ακόμα πόλεις με τα μνημειακά τους κτήρια (282 συνολικά) τα οποία έφεραν ή θα μπορούσαν να φέρουν κιονόκρανα. Στο δεύτερο κύριο κεφάλαιο, μελετώνται διεξοδικά 855 κιονόκρανα ως προς την τυπολογία, την τεχνοτροπία, τη μορφολογία, την τεχνολογία, τη λειτουργία και τη χρονολόγησή τους. Ακολουθεί ένα κεφάλαιο για τον 6ο αι. μ.Χ. και τον μεταβατικό χαρακτήρα του. Τέλος, στο κεφάλαιο των συμπερασμάτων, διατυπώνονται διάφορες παρατηρήσεις για την εικόνα ή τις εικόνες των λακωνικών πόλεων. Συνάγεται ότι αυτές είχαν έναν πολυπρισματικό χαρακτήρα, ο οποίος αποτελούνταν από στοιχεία από την Αττική, τη Μικρά Ασία, την Ιταλία, τη Θάσο, την Κωνσταντινούπολη και την Αίγυπτο. Έτσι, γίνεται σαφές ότι η ρωμαϊκή Σπάρτη και η Λακωνία γενικότερα είχαν αντιστρέψει τη γνωστή θουκυδίδεια ρήση για την εικόνα της κλασικής Σπάρτης με τα ευτελή της οικοδομήματα.
Investigating the role of brand experience in developing effective sensory marketing strategies
Authors: Μανδύλη Κυριακή
Published: September 2021

Η παρούσα διδακτορική διατριβή διερευνά το ρόλο της εμπειρίας της μάρκας (brand experience) στη δημιουργία αποτελεσματικών στρατηγικών του μάρκετινγκ των αισθήσεων (sensory marketing) στη βιομηχανία της μόδας και ειδικότερα στον τομέα των πολυτελών προϊόντων. Συγκεκριμένα, εξετάζει τον βαθμό στον οποίο μία fashion μάρκα χρησιμοποιεί τις διαστάσεις της εμπειρίας της μάρκας για τη δημιουργία των αποτελεσματικότερων και εντονότερων αισθητήριων εμπειριών του καταναλωτή. Επομένως, διερευνά τον τρόπο με τον οποίο οι fashion μάρκες επιδρούν και επηρεάζουν τους καταναλωτές, μεγιστοποιώντας το βαθμό επίδρασης των αισθήσεων και των συναισθημάτων που δημιουργούνται κατά την αλληλεπίδραση του καταναλωτή με την εν λόγω μάρκα. Επίσης, καταγράφει τη σχέση της εμπειρίας της μάρκας και του μάρκετινγκ των αισθήσεων κατά την ανάπτυξη αποτελεσματικών στρατηγικών, εξετάζοντας επιπλέον τις μεταβλητές προσωπικότητα της μάρκας (brand personality), προσήλωση στη μάρκα (brand loyalty) και τις στάσεις απέναντι στα πολυτελή προϊόντα (attitudes toward luxurious products). Ειδικότερα, εντοπίζει τους βασικούς παράγοντες/μεταβλητές που επηρεάζουν τις προαναφερθείσες σχέσεις και προτείνει κατάλληλες αποτελεσματικές στρατηγικές μάρκετινγκ που να ενισχύουν τη σχέση της εμπειρίας της μάρκας με τις εξεταζόμενες μεταβλητές.Παράλληλα, για την επίτευξη των στόχων της έρευνας διεξάγεται ποσοτική έρευνα βάσει σχετικού ερωτηματολογίου, το οποίο απευθύνθηκε σε δείγμα 500 Ελληνίδων. Τέλος, παρουσιάζονται τα αποτελέσματα της έρευνας, καθώς και τα αντίστοιχα συμπεράσματα και ευρήματα της έρευνας που οδηγούν στις προτάσεις με διοικητική πρακτική στο χώρο του Μάρκετινγκ.
Προσομοίωση βλάβης λόγω κρούσης σύνθετων υλικών σε αεροναυπηγικές εφαρμογές
Authors: Πρέντζιας Βασίλειος
Published: September 2021

Η χρήση των σύνθετων υλικών όχι μόνο σε δευτερεύουσες αλλά και σε κύριες δομές στην αεροναυπηγική βιομηχανία έχει αυξηθεί σημαντικά τα τελευταία χρόνια. Αυτό το γεγονός οφείλεται κυρίως στις καλές ειδικές μηχανικές τους ιδιότητες και στη δυνατότητα σχεδιασμού και κατασκευής μεγάλης ποικιλίας κομματιών. Ως αποτέλεσμα, οι αεροναυπηγικές δομές μπορούν να βελτιστοποιηθούν οδηγώντας σε ελάχιστο βάρος και κατανάλωση καυσίμων γεγονός το οποίο σημαίνει μειωμένο κόστος και την ίδια στιγμή προστασία του περιβάλλοντος. Με σκοπό να γίνει χρήση των σύνθετων υλικών σε δομές αεροσκαφών, καθορίζεται ένα αναπτυξιακό πρόγραμμα και λαμβάνουν χώρα πολλές εργασίες σχεδιασμού, ανάλυσης και πειραμάτων. Προφανώς, είναι πολύ σημαντική η ύπαρξη και βελτίωση των κατάλληλων σχεδιαστικών και υπολογιστικών εργαλείων, τα οποία μπορούν να μας βοηθήσουν να κατανοήσουμε τη μηχανική συμπεριφορά των σύνθετων υλικών μειώνοντας των αριθμό των απαιτούμενων δοκιμών. Επιπλέον, η πολυπλοκότητα και επίσης η έλλειψη λεπτομερούς γνώσης των μηχανισμών βλάβης σε τμήματα δομής από σύνθετα υλικά τα οποία έχουν υποστεί κρούση, προκαλεί πολλά προβλήματα στη χρήση τους σε πραγματικές αεροναυπηγικές κατασκευές. Όμως, η ανάπτυξη υπολογιστικών μοντέλων για εκτίμηση της συμπεριφοράς της βλάβης λόγω κρούσης σε μία δομή είναι πολύ σημαντική. Ως αποτέλεσμα, λαμβάνοντας υπόψη τις παραπάνω παρατηρήσεις, τα θέματα που καλύπτονται στην παρούσα διδακτορική διατριβή αφορούν τα ακόλουθα: •Προσεγγιστική περιγραφή της κρούσης σε πλάκα από σύνθετο υλικό και καθορισμός κρίσιμης τιμής βλάβης. •Παρουσίαση και εφαρμογή καταστατικών μοντέλων για περιγραφή της βλάβης για σύνθετα υλικά υπό κρουστική φόρτιση (αποκόλληση στρώσεων και βλάβη μήτρας / ινών), •Χαμηλής ταχύτητας και μεγάλης μάζας κρούση σε τυποποιημένα δοκίμια, σε πλάκα και σε πραγματική αεροναυπηγική δομή από σύνθετο υλικό (building block approach). Πραγματοποιείται σύγκριση προσεγγιστικών, υπολογιστικών και πειραματικών αποτελεσμάτων. •Προσομοίωση θλίψης μετά την κρούση τυποποιημένου δοκιμίου σύνθετου υλικού, υπολογισμός εναπομένουσας αντοχής και σύγκριση με πειραματικά αποτελέσματα και την δοκιμή θλίψης πριν την κρούση. •Μικρομηχανικά μοντέλα ανάλυσης σύνθετων υλικών για υπολογισμό τασικού πεδίου σε επίπεδο μήτρας – ίνας χωριστά και ισοδύναμων ιδιοτήτων σύνθετου υλικού. Εφαρμογή μεθόδου πολλαπλής κλίμακας σε τυποποιημένο δοκίμιο με οπή σε θλίψη, το οποίο αποτελεί προσέγγιση της μεθόδου θλίψης μετά την κρούση. Σύγκριση με πειραματικά αποτελέσματα.
Ανάπτυξη μεθόδων προσδιορισμού και ταυτοποίησης χημικών δεικτών φρεσκότητας τροφίμων με τεχνικές φασματομετρίας μαζών
Authors: Κωστάκης Μάριος
Published: September 2021

Στην παρούσα διατριβή μελετήθηκαν οι δείκτες για την εκτίμηση της φρεσκότητας σε τσιπούρες (Sparous aurata) με τη χρήση χρωματογραφίας υδρόφιλων αλληλεπιδράσεων (HILIC) και φασματομετρίας μαζών (MS). Έγινε ανασκόπηση των δεικτών που έχουν προταθεί στη βιβλιογραφία για την εκτίμηση της φρεσκότητας στα ψάρια και πραγ-ματοποιήθηκε ανάπτυξη και επικύρωση μεθόδων για τον προσδιορισμό των νουκλεο-τιδίων και των βιογενών αμινών με HILIC και ανιχνευτή ορατού-υπεριώδους και φασματομετρίας μαζών, αντίστοιχα. Η συμπεριφορά των δεικτών μελετήθηκε με την πραγατοποίηση διαφορετικών σεναρίων καταπόνησης από τέσσερις διαφορετικές αλιευτικές περιοχές, το Πόρτο Μπούφαλο- Εύβοια, το Σοφικό – Κόρινθο, την Αργολίδα και τη Μαλεσίνα – Φθιώτιδα. Αρχικά, προσδιορίστηκε η αρχική κατάσταση των δεικτών φρεσκότητας για τα άμεσα αλιευμένα ψάρια (t0). Έπειτα, πραγματοποιήθηκαν τα δύο σενάρια καταπόνησης, ένα στους 0 oC για 16 ημέρες (δειγματοληψία κάθε 4 ημέρες) και το άλλο στους -18 oC για 18 μήνες (δειγματοληψία κάθε 3 μήνες). Τα συμπεράσματα από τα σενάρια καταπόνησης ήταν ότι τα νουκλεοτίδια αποτελούν κατάλληλο δείκτη για τον εντοπισμό βραχυπρόθεσμης αλλοίωσης του ψαριού και από τη μακροπρόθεσμη καταπόνηση ότι ένα ψάρι που καταψύχεται αμέσως διατηρεί σταθερούς τους δείκτες φρεσκότητας σε όλη τη διάρκεια διατήρησής του στην κατάψυξη. Στο τελευταίο μέρος της μελέτης έγινε προσπάθεια να συνδυαστούν τα αποτελέσματα του εργαστηρίου με τη βιομηχανική πρακτική. Πραγματοποιήθηκαν αναλύσεις δειγμά-των, που είχαν αλιευθεί και επεξεργαστεί 0, 6, 12, 24, 36 και 48 ώρες πριν την ψύξη τους και δείγματα για τα οποία ακολουθήθηκε η κανονική βιομηχανική διαδικασία. Η ανάλυση έγινε με δύο τρόπους, σύμφωνα με τις προηγούμενες μεθόδους (στοχευμένη ανάλυση) με φασματομετρία μαζών υψηλής διακριτικής ικανότητας (μη στοχευμένη ανάλυση). Τα αποτελέσματα και των δύο αναλύσεων καταλήγουν στο συμπέρασμα ότι τα δείγματα μεταξύ 0 και 24 ωρών ανήκουν στην ίδια ομάδα, ενώ τα δείγματα της κανονικής βιομηχανικής πρακτικής ανήκουν στην ίδια ομάδα με τα δείγματα των 36 και 48 ωρών
Κυτταρογενετική, μοριακή και επιγενετική διερεύνηση της οξείας μυελογενούς λευχαιμίας
Authors: Κακοσαίου Αικατερίνη
Published: September 2021

Τις τελευταίες δεκαετίες η έρευνα της ΟΜΛ εστιάζεται στις γενετικές και επιγενεντικές αλλαγές, οι οποίες φαίνεται να εμπλέκονται στην ανάπτυξη και εξέλιξη της νόσου. Αυτές οι μοριακές αλλοιώσεις μπορεί να επηρεάσουν την ανταπόκριση στη θεραπεία και την ολική επιβίωση, αλλά και να χρησιμεύσουν ως προγνωστικοί παράγοντες ή θεραπευτικοί στόχοι για νέες στοχευόμενες θεραπείες. Σκοπός της παρούσας εργασίας είναι:•Η ταυτοποίηση των μεταλλάξεων του γονιδίου ASXL1, η διερεύνηση της συμβολής τους στην ανάπτυξη ΟΜΛ και η συσχέτισή τους με τα κυτταρογενετικά, δημογραφικά (φύλο και ηλικία διάγνωσης) και κλινικά χαρακτηριστικά των ασθενών.•Η ταυτοποίηση της μεθυλίωσης του γονιδίου RAD21 στην δημιουργία ΟΜΛ και των ειδικών χρωμοσωμικών αλλοιώσεών της. Πιο συγκεκριμένα, μελετάται η μεθυλίωση του υποκινητή του γονιδίου RAD21 σε ασθενείς με ΟΜΛ ως πιθανό μηχανισμό αποσιώπησης της γονιδιακής έκφρασης του RAD21 ο οποίος μπορεί να συμβάλει στην ανάπτυξη της ΟΜΛ. Η παρουσία μεθυλιωμένου ή μη υποκινητή του RAD21 σχετίζεται, επίσης, με τα δημογραφικά χαρακτηριστικά των ασθενών και με τις ειδικές χρωμοσωμικές τους αλλοιώσεις.Στα πλαίσια εκπόνησης της παρούσας διδακτορικής διατριβής παρελήφθησαν δείγματα μυελού των οστών 360 ενήλικων ασθενών με πρωτοπαθή ή/και δευτεροπαθή ΟΜΛ προερχόμενα από τα όλα τα νοσοκομεία της χώρας και δείγματα μυελού των οστών 10 υγιών μη-συγγενικών ατόμων ελληνικής καταγωγής αντίστοιχης ηλικίας και φύλου. Η ανίχνευση των μεταλλάξεων στο εξόνιο 12 του γονιδίου ASXL1πραγματοποιήθηκε με τη μέθοδο αλληλούχισης κατά Sanger. Η μελέτη της μεθυλίωσης του υποκινητή του γονιδίου RAD21 πραγματοποιήθηκε με το kit Epitech methyl II restriction της Qiagen. Η ανάλυση έγινε σε ασθενείς με πρωτοπαθή και δευτεροπαθή ΟΜΛ. Πιο συγκεκριμένα, μελετήθηκαν 60 δείγματα μυελού των οστών ενήλικων ασθενών με ΟΜΛ, εκ των οποίων 42 είχαν πρωτοπαθή ΟΜΛ και 18 δευτεροπαθή ΟΜΛ.Τα αποτελέσματα της παρούσας διδακτορικής διατριβής αναδεικνύουν τη συμβολή των γονιδίων ASXL1 και RAD21 στην παθογένεση της ΟΜΛ και στην εμφάνιση συγκεκριμένων χρωμοσωμικών αλλοιώσεών της. Τα αποτελέσματα της παρούσας διατριβής, αναμένεται να συμβάλλουν στην κατανόηση των μηχανισμών λευχαιμογένεσης στην ΟΜΛ καθώς και στη σχεδίαση κατάλληλων εξατομικευμένων θεραπευτικών πρωτοκόλλων ανάλογα με τις επίκτητες γενετικές και επιγενετικές αλλοιώσεις των ασθενών.
Επίδραση διαφορετικών τεχνικών φόρτωσης του καθετήρα εμβρυομεταφοράς στα αποτελέσματα κύκλων εξωσωματικής γονιμοποίησης (IVF)
Authors: Σιγαλός Γεώργιος
Published: September 2021

Τα τελευταία χρόνια πολλές μελέτες έχουν επικεντρωθεί κυρίως στις μεθόδους επιλογής των καταλληλότερων εμβρύων για εμβρυομεταφορά ωστόσο λίγη προσοχή έχει δοθεί στην τυποποίηση των τεχνικών της εξωσωματικής γονιμοποίησης και της εμβρυομεταφοράς. Μία από τις παραμέτρους που έχει προταθεί ότι επηρεάζει το αποτέλεσμα της εξωσωματικής γονιμοποίησης είναι ο όγκος του καλλιεργητικού υλικού που μεταφέρεται στην ενδομητρική κοιλότητα κατά την εμβρυομεταφορά. Σκοπός της παρούσας προοπτικής τυχαιοποιημένης μελέτης ήταν να αξιολογηθεί εάν η χρήση δύο διαφορετικών όγκων καλλιεργητικού υλικού (20-25 μl VS 40-45 μl) κατά την εμβρυομεταφορά επηρεάζει το αποτέλεσμα φρέσκων κύκλων εξωσωματικής γονιμοποίησης.Το 2016 πραγματοποιήθηκε πλήρης βιβλιογραφική ανασκόπηση για την καταγραφή των παραγόντων που επηρεάζουν την εμβρυομεταφορά και την σύγκριση των υπαρχόντων τεχνικών εμβρυομεταφοράς. Παράλληλα, 236 ασθενείς κατανεμήθηκαν τυχαία σε δύο ομάδες (μικρού όγκου,n=118 και μεγάλου όγκου, n=118 ) ανάλογα με τον όγκο καλλιεργητικού υλικού που μεταφέρθηκε στην εμβρυομεταφορά. Το ποσοστό κλινικών κυήσεων, το ποσοστό εμφύτευσης και το ποσοστό συνεχιζόμενων κυήσεων συγκρίθηκε ανάμεσα στις δύο ομάδες.Δεν παρατηρήθηκε καμία στατιστικά σημαντική διαφορά στο ποσοστό κλινικών κυήσεων (46.8 vs 54.3 %, p=0.27), ποσοστό εμφύτευσης (23.7 vs 27.8%, p=0.30) και συνεχιζόμενων κυήσεων (33.3 vs 40.0%, p=0.31) μεταξύ μικρού και μεγάλου όγκου αντίστοιχα. Συνεπώς, μεγαλύτερος όγκος καλλιεργητικού υλικού για την ‘φόρτωση’ των εμβρύων στον καθετήρα δεν επηρεάζει τα κλινικά αποτελέσματα σε φρέσκους κύκλους εξωσωματικής γονιμοποίησης.
Development of prototype polaritonic devices exploiting the macroscopic bosonic properties of polaritons in semiconductor microcavities
Authors: Πάσχος Ιωάννης
Published: September 2021

Η αξιοποίηση του μποζονικού χαρακτήρα των πολαριτονίων για το σχηματισμό πολαριτονικών συμπυκνωμάτων καθώς και η εκμετάλλευση των ισχυρών μη γραμμικών ιδιοτήτων και το μεγάλο μήκος συμφωνίας τους προσφέρουν τη δυνατότητα δημιουργίας νέων οπτοηλεκτρονικών διατάξεων. Η ύπαρξη του καθεστώτος ισχυρής σύζευξης στις ημιαγώγιμες μικροκοιλότητες σε θερμοκρασία δωματίου έχει ιδιαίτερη σημασία για πρακτικές τεχνολογικές εφαρμογές. Αρχικά, παραθέτουμε τα αποτελέσματα της πειραματικής μας μελέτης όσο αφορά τον έλεγχο και τον χειρισμό των πολαριτονικών συμπυκνωμάτων και ερευνούμε την δυνατότητα λειτουργίας τους σε θερμοκρασία δωματίου. Έπειτα, ερευνούμε την ύπαρξη καθεστώτος ισχυρής σύζευξης σε υβριδικές οργανικές-ανόργανες μικροκοιλότητες οι οποίες αξιοποιούν το οργανικό υλικό για να επιτύχουν μη γραμμική εκπομπή φωτός απο πολαριτόνια (polariton lasing) κοντά σε θερμοκρασία δωματίου. Επιλέον, παρουσιάζουμε την ύπαρξη ισχυρής σύζευξης σε υψηλές θερμοκρασίες για μια υβριδική πολαριτονική δίοδο εκπομπής φωτός μέσω αποτελεσματικής ηλεκτρικής άντλησης του ανόργανου μέρους της ημιαγώγιμης δομής. Επίσης, προτείνουμε ένα THz βολόμετρο βασισμένο σε πολαριτόνια ερευνώντας την συμβολή των πολαριτονίων που δημιουργούνται σε μια ειδικά σχεδιασμένη δομή κυματοδηγού σε ημιαγωγικές μικροκοιλότητες υψηλής ποιότητας. Μέσω γωνιακά αναλυόμενης φασματοσκοπίας στον πραγματικό χώρο μετρήσαμε την αλλαγή στο ρυθμό της χωρικής συχνότητας των πολαριτονίων που προκύπτει απο την τοπική αύξηση της θερμοκρασίας. Τέλος, εκτιμήσαμε την ευαισθησία ενός πολαριτονικού συμβολόμετρου βασισμένο σε μια διάταξη με την μορφή δακτυλίου.
Διερεύνηση επιπέδων νευροπεπτιδίων σε επώδυνες διαδικασίες νοσηλευομένων νεογνών σε ΜΕΝ
Authors: Διονυσακοπούλου Χριστίνα
Published: September 2021

Η αξιολόγηση του πόνου στα νεογνά είναι δύσκολη καθώς δεν υπάρχει λεκτική επικοινωνία. Παρότι υπάρχουν πολλά επικυρωμένα εργαλεία αξιολόγησης του πόνου, επί του παρόντος δεν υπάρχει κανένας αντικειμενικός δείκτης μέτρησής του. Σε μια προσπάθεια να ποσοτικοποιηθεί ο πόνος , πολλοί νέοι βιοδείκτες και νευροπεπτίδια έχουν αποκτήσει αυξημένη προσοχή. Σκοπός ήταν να μελετήσουμε το ρόλο τριών νευροπεπτιδίων και μίας ορμόνης του στρες και να εκτιμήσουμε τη σύνδεσή τους με δύο κλίμακες αξιολόγησης του πόνου μετά από συνήθεις επώδυνες διαδικασίες στον νεογνικό πληθυσμό.Υλικό και Μέθοδος: Πρόκειται για μία προοπτική μελέτη, στην οποία συμπεριλήφθησαν μόνο τελειόμηνα νεογνά ηλικίας κυήσεως 37 έως 40 εβδομάδων, που νοσηλεύτηκαν σε Μονάδες Εντατικής Νοσηλείας Νεογνών (NICU) κατά τη διάρκεια των τρίων πρώτων ημερών νοσηλείας τους. Μετρήθηκαν επίπεδα κορτιζόλης, ουσίας Ρ (SP), Νευκοκινίνης Α (ΝΚΑ) και νευροπεπτιδίου Υ (ΝPY) και ταυτόχρονα καταγράφηκαν οι δύο κλίμακες αξιολόγησης του πόνου Νeonatal Infant Pain Scale (NIPS) και Premature Infant Pain Profile (PIPP) πριν και 10 λεπτά μετά από επώδυνη παρέμβαση (αναρρόφηση αεραγωγών, τοποθέτηση ρινογαστικού σωλήνα και τρίπημα πτέρνας για μέτρηση σακχάρου αίματος). Χρησιμοποιήθηκαν στατιστικές αναλύσεις, συσχετίσεις και γραμμική παλινδρόμηση για τη μέτρηση της συσχέτησης μεταξύ των μεταβλητών της μελέτης.Αποτελέσματα: Το δείγμα της μελέτης περιλάμβανε 54 τελειόμηνα νεογνά. Βρέθηκε στατιστικά σημαντική μείωση των επιπέδων του NPY(p=0,02) και του ΝΚΑ(p=0,03) και σημαντική αύξηση της κλίμακας NIPS (P<0,001)και της κλίμακας PIPP(P<0,001) μετά την επώδυνη επέμβαση. Δεν παρατηρήθηκαν σημαντικές αλλαγές στα επίπεδα της SP και της κορτιζόλης. Υπήρξε θετική συσχέτιση μεταξύ κορτιζόλης και SP (p = 0,01), NKA και NPY (p <0,001) και μεταξύ NIPS και PIPP (p <0,001). Μία αρνητική συσχέτιση βρέθηκε για το ΝΡΥ με SP (ρ = 0.004), κορτιζόλη (ρ = 0.02), NIPS (ρ = 0.001) και ΡΙΡΡ (ρ = 0.002). Επιπλέον, ανιχνεύθηκε σημαντική ανεξάρτητη συσχέτιση μεταξύ των NIPS με την ηλικία κυήσεως (p = 0,03) και των επιπέδων NPY (p <0,01) και μεταξύ PIPP και επιπέδων NPY (p <0,01).Συμπεράσματα: Η μελέτη μας είναι η πρώτη που δείχνει ότι τα νευροπεπτίδια NKA και NPY μειώθηκαν μετά από επώδυνες διαδικασίες σε ΜΕΝΝ. Αυτά τα ευρήματα μπορούν να συμβάλουν στην ανάπτυξη ενός αντικειμενικού εργαλείου που θα περιλαμβάνει κλίμακες πόνου και βιοδείκτες για τον ποσοτικό προσδιορισμό του πόνου στην καθημερινή πρακτική, που θα βελτιστοποιήσει την ιατρονοσηλευτική φροντίδα.